Document ID: /fineweb-2-swissfilter-quality_10-filterrobots/filtered/02038.jsonl.gz/5395

Per Anita Mazzetta dal WWF Grischun è la critica envers las organisaziuns da l’ambient betg giustifitgada. Las organisaziuns sajan instituziuns legitimadas democraticamain, e controlleschian be che las leschas valaivlas vegnan resguardadas. La colliaziun dal naufragi dal project Parc Adula cun la rolla da las organisaziuns da l’ambient na saja betg giustifitgada.
Decidì cunter ina schanza
Per la Pro Natura saja adina stà cler che las vischnancas decidan sch’il Parc Adula vegnia realisà u betg. Quai ha ditg Silva Semadeni a Radiotelevisiun Svizra Rumantscha. Tenor Semadeni han las vischnancas che han decidì davart il Parc Adula manchentà ina schanza. Alternativas na sajan betg en vista.
Tema ha influenzà la decisiun
En connex cun il Parc Adula saja adina puspè sa mussada la tema da leschas, scumonds e controllas, ha manegià la presidenta da la Pro Natura. Schizunt da polemica discurra ella, en connex cun las ovras idraulicas da Zervreila ch’avevan pretendì da stuair far giu il mir da fermada.
Alternativa per las valladas che han ditg gea
Enstagl da sa decider per la furma d’in parc naziunal datti era l’alternativa da crear insatge pli pitschen sco in parc regiunal. En il Grischun dettia dentant gia trais parcs regiunals, ha fatg attent Silva Semadeni. I fiss dentant tenor ella ina via pussaivla per las vischnancas da las valladas talianas dal Grischun che han ditg gea al project Parc Adula.
RR actualitad 07:00 / 12:00